In nomine Patris et Filii et Spiritus sancti. Ego Walterus, comes Brenensis, notum facio omnibus tam futuris quam presentibus, quatinus ego dedi in elemosinam beate Marie Juliaci sororibus fratribus que ibidem Deo servientibus in unoquoque anno XX sol. in passagio de Montengum et hoc feci assensu et laude Adelaïdis uxoris mee et filiorum meorum Arardi et Andree et filiarum mearum Marie et Helvidis. Hujus rei testes sunt: Evrardus abbas sancti Lupi, Pontius de Capis, capellanus ejus, Willelmus abbas sancti Martini, Pontius miles de Dienvilla, Wilenus de Arzilleriis, Girardus de Brena, Escot tunc prepositus, Rainaudus tunc prepositus Rosnaici, Odo filius Auferi de Brena Vetula, Gislebertus filius Radulfi Gasnelli, Willelmus tunc maior de Montemgun.